《入剡》
清代·马赓良

清溪寒㶁㶁，孤艇上滩迟。入剡又今日，看山如旧时。

岸崩村径换，涨落渚沙移。不见蓬莱浅，沧桑已可知。

作者简介：（?—1756）安徽桐城人，字震卿。雍正年间诸生。研求经籍及宋人理学著作，涣然有得，署其斋曰“翊翊”，自号“一斋”。乾隆元年开博学鸿词科，有司欲见而后举，谢不往。常熟知县聘主讲席，反复详切，听者忘倦。著有《读易录》、《禹贡初辑》、《笔记》、《诗文钞》。